Malvik

Malvik er en kommune i Trøndelag. Den har grense mot Frosta kommune i Trondheimsfjorden i nord, og grenser ellers til Stjørdal i øst, Selbu i sør og til Trondheim i vest. Administrasjonssenteret Hommelvik og Vikhammer er befolkningstyngdepunktene i kommunen. Europavei 6 og Nordlandsbanen krysser kommunen i østlig–vestlig retning. Navnet Malvik var opprinnelig et gårdsnavn, men ekspanderte til å gjelde kirkesognet og etter hvert kommunen. De eldste kjente skriftformene er «Manuik» fra omkring 1430 og «Manwick Kirke» fra omkring 1530. Førsteleddet er ifølge Norsk stadnamnleksikon uvisst; det kan kanskje komme av norrønt «man» (‘træl’) eller «mǫn» ‘man’ (på hest) brukt om ein åskant. Store deler av Malvik har tradisjonelt vært et jordbruksdistrikt, basert på dyrehold og korndyrking, som fortsatt er omfattende. Hommelvik har imidlertid lange tradisjoner som industristed, med utgangspunkt i gode havneforhold og fossekraft. Siden 1980-tallet har det vært en betydelig de-industrialisering. Verksted- og næringsmiddelindustri er fremdeles fremtredende; på Sveberg har Nortura landets største slakteri. I mellom- og etterkrigstiden bygde mange trondheimere fritidsboliger i Malvik. Senere har den nye boligbebyggelsen på Vikhammer, Saksvik og Hundhammeren fått et typisk forstadspreg. Rundt 60 % av kommunens sysselsatte pendler til Trondheim, og Malvik regnes til Trondheimsregionen som ett bo- og arbeidsmarked. Geografi Kommunen grenser til Trondheim i vest, Selbu i sør og Stjørdal i øst. Malvik har to små eksklaver (Jøssåsgårdene) som er omsluttet av Stjørdal kommune, men bare har veiforbindelse til Malvik. Kommunen ligger mot Trondheimsfjorden i nord med en kystlinje på 24 km. Kommunen måler 168 km², hvorav 124 km² skog, 14 km² dyrket mark og 7 km² ferskvann. Homla, med en samlet lengde på 29,5 km, har sitt utløp i Trondheimsfjorden ved Hommelvik. Geologisk ligger kommunen i Trondheimsfeltet, så berggrunnen består i all hovedsak av fyllitter. Dyrkede leirbakker finnes langs fjorden og innover et par daler opp til ca. 150 moh. Lengre inn i landskapet finnes myr, noen små innsjøer og skogkledde åser. Kommunens høyeste punkt er på 624 moh. og ligger i lia opp mot Baklifjellet (Vennafjellet) på grensen mot Selbu. Steder i Malvik Smiskaret (Bygd) Malvik (Bygd) Muruvik (Grend) Hommelvik (Tettsted) Vikhammer (Tettsted) Saksvik (Tettsted) Hundhammeren (Tettsted) Mostadmark (Bygd) Bjørnmyra (Bygd) Svehøgda (Bygd) Kvegjerdet (Storgård) Samfunn I Malvik er det én videregående skole, Malvik videregående. Skolen har i dag et bredt fagtilbud fordelt på fem forskjellige studieretninger med 343 elever. Skoler Barneskoler Hommelvik skole Vikhammeråsen grendaskole Vikhammer skole Saksvik skole Sveberg skole Ungdomsskoler Hommelvik ungdomsskole Vikhammer ungdomsskole Videregående skoler Malvik videregående skole Politikk Kommunestyrevalget 2023 Historie Malvik ble egen kommune i 1891 etter å ha blitt utskilt fra Strinda herred. Kultur Konserter Café Rampa [1] i kommunesenteret Hommelvik er stedet der flest konserter avholdes. Kaféen er forøvrig også kjent fra NRK-programmet Billetten [2] og fra TV3-programmet Hellstrøm rydder opp. Festival Årlig arrangeres Arbeiderfestivalen [3] i Hommelvik. Festivalen ble startet i 2004 og har som formål «å synliggjøre arbeiderbevegelsens historie og kultur med utgangspunkt i lokal tradisjon og historie.» Tusenårssted Kommunens tusenårssted er kirkestua ved Malvik kirke. Lokalmedia Kommunen dekkes av de to avisene Malviknytt og Bladet. I februar 2017 ble Malvik-Bladet slått sammen med Stjørdalens blad under navnet Bladet. Severdigheter Nygårdsvolden Nygårdsvolden ligger fem minutter i fra Hommelvik og var tidligere en husmannsplass. Johan Nygaardsvold ble født her, men flyttet da faren døde (1897) husene ned til Hommelvik sentrum. Mostadmark jernverk Mostadmark jernverk ble etablert i 1653. Den første jernsmeltingen startet våren 1657 og produktene var i hovedsak krigsmateriell til festningsanlegg i trondheimsområdet, men verket ble etterhvert hovedleverandør av jern til kongen av Danmark. Danskekongen ble etter hvert så avhengig av jernet fra verket at han konfiskerte verket fra verkets eier svensken baronet William Davidson da det brøt ut krig mellom Danmark-Norge og Sverige. Jernverket gikk konkurs i 1695, men i 1758 ble driften startet opp igjen og det ble drevet jernverk helt frem til 1872. Det ble besluttet å legge ned verket fordi jernverket i europeisk sammenheng var et lite jernverk, og det ble for dyrt å lage kull av tre i forhold til prisen på steinkull (fosiltkull) Abrahallen Abrahallen ligger på Sveberg, ved boligfeltet Bjørnmyra. Den er norges største innendørs fotballhall, og Malvik Idrettslag arrangerer hvert år Malvikcupen, Norges største innendørs fotballcup, i hallen. I januar 2009 kollapset deler av taket i hallen og gjorde den ubrukelig. En ny og oppgradert utgave ble reist i august samme år. Referanser Litteratur Buhaug, Karl Petter (1977). Landnåm og kolonisasjon. Bosettingshistorie i Malvik fram til ca. 1350 (Hovedoppgave i historie). Universitetet i Trondheim. Forbord, Kåre (1996). Malvik kirke 150 år. ISBN 82-91387-03-6. Forbord, Kåre (2003). Malvik bygdebok. Bosteds- og brukerhistorie for Malvik. Folk og liv i hus (rev. utg.). Malvik kommune. Fredriksen, Leif (1970). Klassemotsetninger og politisk spenning på industristedet Hommelvik i Malvik kommune i årene 1910-1915 (Hovedoppgave i historie). Universitetet i Trondheim. Haldberg, Tor m.fl. (red.) (1987). Hommelvik kirke 100 år. Malvik kommune. ISBN 8273580075. Halse, Kåre (1991). Malvik kommune 100 år. Malvik kommune. ISBN 82-7358-022-9. Eksterne lenker Offisielt nettsted (en) Malvik – kategori av bilder, video eller lyd på Commons (no) «Malvik» i Store norske leksikon (no) Malvik - Kommunefakta/Statistisk sentralbyrå (no) Malvik videregående skole (no) Malvik Idrettslag